45-vuotias mies on tuomittu hovioikeudessa vankilaan Helsingissä tapahtuneesta raiskauksesta.

Tuomion mukaan Abdi Salaam Ahmed Kulane houkutteli naisen asuntoonsa lupaamalla tarjota päihteitä. Asunnossa mies repi naisen yltä vaatteet, löi, kuristi ja puri häntä sekä raiskasi hänet.

Ensimmäisen yhdynnän jälkeen mies alkoi kosketella itseään ja " höpertelemään " , jonka uhri oli tulkinnut rukoilemiseksi ja ristinmerkin tekemiseksi.

Tänä aikana nainen yritti karkuun ja ehti pukea osan vaatteista päälleen. Mies kuitenkin otti naisen kiinni ja raiskasi hänet uudestaan.

Kulane tuomittiin jo käräjillä raiskauksesta kolmen vuoden ja kahden kuukauden ehdottamaan vankeuteen. Syyttäjä valitti hoviin, koska hänestä raiskaus oli törkeä muun muassa siksi, että nainen oli miehelle tuntematon ja tätä huomattavasti nuorempi.

Mies puolestaan kiisti yhdynnän ja väkivallan sekä vaati syytteen hylkäämistä. Rukoilusta hän väitti, että oli islaminuskoinen, mutta ei rukoillut koskaan eikä tehnyt ristinmerkkejä.

Oikeus uskoi kuitenkin naisen kertomusta, jonka tueksi oli muitakin todisteita. Kertomusta tukivat esimerkiksi lääkärinlausunnot, jotka osoittivat pahoinpitelyn jäljet naisen intiimialueella.

Hovioikeus piti raiskausta julmana, muttei kuitenkaan kokonaisuutena arvostellen törkeänä. Hovioikeus ei muuttanut käräjätuomiota. Vankeustuomion ohella Kulane tuomittiin maksamaan uhrilleen kipu- ja kärsimyskorvauksia yhteensä 5 900 euroa.

Nainen oli oikeudelle antamansa lausunnon mukaan jo toistamiseen raiskauksen uhri. Edellinen kerta oli tapahtunut noin viikkoa ennen nyt kyseessä ollutta tekoa. Tuolloin tekijä oli ollut naiselle tuttu ja houkutellut hänet asunnolleen tarjoamalla päihteitä.

Lähteet: STT, hovioikeuden tuomio